**Eisteddfod yr Urdd Dur a Môr, Margam a’r Fro 2025.**

**Cyst: 377 – Cyfansoddi Sgript Wreiddiol Bl.6 ac iau ar y thema, Dŵr**

**Beirniad: Elen Rhys**

Diolch i bob un ohonoch chi am gymryd yr amser i gyfansoddi sgript ar y thema *Dŵr*. Chi yw ein dramodwyr ieuengaf, ac mae dechrau ar y grefft o ddeialogi a chreu sgriptiau’r oedran yma heb os yn gosod seiliau cadarn ac yn datblygu sgiliau holl bwysig er mwyn creu dramodwyr cyffrous y dyfodol. Da iawn chi.

Roedd hi’n bleser darllen y saith sgript a ddaeth i law a phob un yn gosod dehongliadau unigryw, gwreiddiol a hollol amrywiol ar y thema. Cawsom lifogydd, afonydd, stormydd ac ambell rybudd. Mae’n amlwg o ddarllen y sgriptiau bod dipyn o amrywiaeth o ran oedran yr awduron ac o’r herwydd oedd rhai yn arddangos mwy o aeddfedrwydd nag eraill. Roedd ambell sgript yn fyr iawn hefyd ac o ganlyniad roedd y syniadau a’r straeon yn syml iawn ac yn colli cyfle i ddatblygu naratif. Ond rwyf am i chi gyd barhau i sgriptio gan fod bob un ohonoch chi’n dangos addewid.

Gair yn fyr am y saith:

Roedd sefyllfa a lleoliad sgript *Ar yr Ynys* yn cynnig llawer o botensial am ddrama gyda’r cymeriadau yn sownd ar ynys ac yn chwilio am help i’w hachub. Gwaetha’r modd, gan fod y sgript mor fyr, collwyd y cyfle i greu’r ofn a’r panic. Ond roedd y syniad yn un da a’r sefyllfa yn un y gellid datblygu’n rhwydd.

Gosodwyd sgript *Rwdlan* yn glir dros ddwy olygfa. Roedd y gorchmynion actio a’r manylion llwyfanu yn ychwanegu at yr hyn y byddem yn ei weld yn ogystal â chlywed. Dyma stori ddramatig o lifogydd mewn cartref ond efallai i’r sgript orffen braidd yn swta a sydyn gan golli’r cyfle am uchafbwynt haeddiannol o’i gymhau gyda gweddill y stori.

Cawsom ddeialogi rhwydd a chlir gan *Dant y Llew* ac arbrawf wyddoniaeth a’r dŵr coll yn sefyllfa clyfar i’r sgript. Syniad gwreiddiol iawn a’r deialogi a’r iaith yn llifo’n rhwydd. Eto dyma sgript glir a gweledol iawn ond efallai yn fyr o ran hyd.

Mi wnes i wir fwynhau deialogi slic, tafodieithol a naturiol *Tic Toc.* Mae gan yr awdur yma synnwyr gwych o ddigrifwch a gwreiddioldeb wrth ysgrifennu. Cafwyd cymeriadu byw rhwng Gordon, Barbra a Cadi oedd yn codi gwện. Efallai nad oedd y thema yn ddigon canolog i’r stori a gellid fod wedi rhoi mwy o uchafbwynt i’r diweddglo.

 A dyma ni’n cyrraedd y tri ar frig y gystadleuaeth. Roedd sgript *Spongebob* yn denu sylw o’r dechrau i’r diwedd. Mae’r awdur yma’n sicr yn ysgrifennu o brofiad, sef byd amaeth, a’r ddeialog naturiol yn creu sefyllfa fyw, doniol a chynnes o olygfa mewn cyfres sebon cefn gwlad wedi ei leoli wrth yr afon Clettwr. Crewyd darluniau byw o fewn y sgript yma a’r cyfan yn weledol a chlir. Er hyn, doedd y thema ddim yn rhedeg yn ddigon amlwg o fewn y sgript.

Cawsom aeddfedrwydd a gwreiddioldeb arbennig o fewn sgript *Melinbyrhedyn.*  Defnyddiwyd y thema mewn modd gwbwl wreiddiol, clyfar a llawn dychymyg. Gosodwyd manylion y cymeriadau’n glir ar ddechrau’r sgript gan wneud y darllen a’r sefyllfa’n hawdd i’r darllenydd. Dyma sgript mewn tair rhan a’r adeiladwaith celfydd o un i’r llall yn cyrraedd uchafbwynt a moeswers bwysig. Llwyddodd yr awdur i ni deimlo empathi dros gymeriad D.W.R. ac wrth iddo ennill y dydd, roeddem yn cael boddhad o’r cyfanwaith.

Roedd sgript *Einion* yn mynnu sylw. Roedd ôl meddwl, paratoi ac angerdd gan yr awdur yma er mwyn sicrhau y byddai’r darllenydd yn gweld y darluniau a’r sefyllfa’n fyw o’r darlleniad cyntaf. Gosododd y lleoliad, sef y syrcas a dadansoddiad o’r saith cymeriad yn glir ar y dudalen blaen. Dros pum golygfa cawsom sgript fachog a deialogi rhwydd a naturiol. Fel darllenydd roeddwn yn awyddus gwybod beth oedd yn digwydd nesaf a’r cyfanwaith yn adeiladu yn wych at yr uchafbwynt. Dyma awdur aeddfed sy’n llawn haeddu’r wobr gyntaf.

Diolch i chi gyd am gystadlu ac am fy sicrhau bod yna dalent ifanc o awduron drama ar y gorwel.

**Canlyniad:**

**1af –** Einion

**2il –** Melinbyrhedyn

**3ydd -** Spongebob